ROZHODNUTIE KOMISIE
zo 4. augusta 2008,
ktorým sa mení a dopĺňa smernica Európskeho parlamentu a Rady 2001/109/ES a rozhodnutie 2002/38/ES, pokiaľ ide o štatistické zisťovania o sadoch určitých druhov ovocných stromov vykonávané členskými štátmi
[oznámené pod číslom K(2008) 4070]
(2008/690/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2001/109/ES z 19. decembra 2001 týkajúcu sa štatistických zisťovaní vykonávaných členskými štátmi s cieľom stanovenia produkčného potenciálu sadov určitých druhov ovocných stromov (1), a najmä na jej článok 1 ods. 2 tretí pododsek a článok 4 ods. 2,
keďže:
(1)
Smernica 2001/109/ES, ktorou sa stanovuje zoznam druhov, ktoré majú byť predmetom zisťovania v členských štátoch, sa vykonáva rozhodnutím Komisie 2002/38/ES z 27. decembra 2001, ktorým sa stanovujú parametre a určujú kódy a štandardné pravidlá na prepis, v strojovočitateľnej forme, údajov súvisiacich so zisťovaním o sadoch určitých druhov ovocných stromov (2). V tomto rozhodnutí sa určujú limity produkčných oblastí, ktoré sa majú stanoviť, a ich jednotlivé kódy a uvádzajú sa zoznamy príslušných druhov ovocia a odrôd.
(2)
Smernica 2001/109/ES by sa z technických dôvodov mala zmeniť a doplniť, aby sa aktualizovala jej príloha.
(3)
Príloha I k rozhodnutiu 2002/38/ES by sa mala zmeniť a doplniť s cieľom stanoviť limity produkčných oblastí v Bulharsku a Rumunsku.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre poľnohospodársku štatistiku zriadeného rozhodnutím Rady 72/279/EHS (3),
PRIJALA TOTO ROZHODNUTIE:
Článok 1
Príloha k smernici 2001/109/ES sa nahrádza znením uvedeným v prílohe I k tomuto rozhodnutiu.
Článok 2
Príloha I k rozhodnutiu 2002/38/ES sa mení a dopĺňa v súlade s prílohou II k tomuto rozhodnutiu.
Článok 3
Toto rozhodnutie je určené členským štátom.
V Bruseli 4. augusta 2008